
AVIZ

asupra proiectului de Lege privind înfiinţarea Fondului Special 

pentru Încurajarea Librăriilor de Provincie
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru cultură, arte, mijloace de informare în masă a fost sesizată spre dezbatere şi avizare, cu Proiectul de Lege privind înfiinţarea Fondului Special pentru Încurajarea Librăriilor de Provincie, transmis cu adresa nr. PL x 442 din 8 octombrie 2019 şi înregistrat cu nr. 4c- 12/288 din 10 octombrie 2019.
Conform dispoziţiilor art.75 alineatele (1) şi (3) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.
Senatul, în calitate de primă Cameră sesizată, a adoptat iniţiativa legislativă în şedinţa din 2 octombrie 2019, în condiţiile art. 75 alineatul (2) teza a III – a din Constituţia României, republicată. 

Potrivit prevederilor art. 61 din Regulamentul Camerei Deputaţilor, republicat, Comisia a dezbătut iniţiativa legislativă în şedinţa din 22 octombrie 2019.
Membrii Comisiei au examinat Proiectul de Lege privind înfiinţarea Fondului Special pentru Încurajarea Librăriilor de Provincie, Avizul favorabil, cu observaţii şi propuneri, al Consiliului Legislativ, transmis cu nr. 376 din 14 mai 2019 precum şi Avizul favorabil al Consiliului Economic şi Social nr. 2069 din 24 aprilie 2019.

Proiectul de lege are ca obiect de reglementare înfiinţarea Fondului Special pentru Încurajarea Librăriilor de Provincie, în valoare totală de 1.800.000 euro, defalcat în sume egale, pe o perioadă de trei ani. Potrivit soluţiilor legislative preconizate, Fondul urmează a fi finanţat de la bugetul de stat. Măsurile preconizate vizează încurajarea, în special, a iniţiativelor pentru desfacerea de carte şi pentru atragerea marilor lanţuri de librării, prin intermediul cărora să fie promovate diferite evenimente culturale.
În raport de obiectul şi conţinutul reglementării, iniţiativa legislativă face parte din categoria legilor ordinare.
În urma dezbaterilor şi a opiniilor exprimate, membrii Comisiei pentru cultură, arte, mijloace de informare în masă au hotărât, cu majoritatea voturilor parlamentarilor prezenţi, avizarea favorabilă a Proiectului de Lege privind înfiinţarea Fondului Special pentru Încurajarea Librăriilor de Provincie.
PREŞEDINTE,

Gigel – Sorinel ŞTIRBU

